คาดเงินบาทสัปดาห์หน้าแกว่ง
ศูนย์วิจัยกสิกรไทย คาดสัปดาห์หน้าเงินบาทแกว่งในกรอบ 29.75-30.10 บาท/ดอลลาร์ จับตาผลการประชุม กนง.
20 ส.ค. 2554

ศูนย์วิจัยกสิกรไทย คาดสัปดาห์หน้าเงินบาทแกว่งในกรอบ 29.75-30.10 บาท/ดอลลาร์ จับตาผลการประชุม กนง.
บริษัทศูนย์วิจัยกสิกรไทย คาดการณ์แนวโน้มเงินบาทสัปดาห์หน้า(22-26 ส.ค.54)ว่า เงินบาทอาจเคลื่อนไหวในกรอบ 29.75-30.10 บาท/ดอลลาร์ฯ โดยคงต้องจับตาสภาพัฒน์ประกาศ GDP ประจำไตรมาส 2/2554 และผลการประชุมนโยบายการเงินของไทย
ตลอดจนข้อมูลเศรษฐกิจสหรัฐฯ ที่สำคัญ ได้แก่ ดัชนีความเชื่อมั่นผู้บริโภคเดือนส.ค.โดยรอยเตอร์/มหาวิทยาลัยมิชิแกน ยอดสั่งซื้อสินค้าคงทน ยอดขายบ้านใหม่เดือนก.ค. และตัวเลข GDP ประจำไตรมาส 2/2554 (รายงานครั้งที่ 2) และจำนวนผู้ขอรับสวัสดิการว่างงานรายสัปดาห์ นอกจากนี้ นักลงทุนยังจับตาถ้อยแถลงของประธานเฟดในระหว่างการประชุมที่รัฐไวโอมิงด้วยเช่นกัน
ในสัปดาห์หน้า ธนาคารพาณิชย์จะมีการปิดสำรองสภาพคล่องรายปักษ์ในวันอังคารและเข้าสู่ปักษ์ใหม่ในวันพุธ ทั้งนี้ ทิศทางอัตราดอกเบี้ยระยะสั้นในตลาดเงินจะขึ้นอยู่กับผลการประชุมนโยบายอัตราดอกเบี้ยของคณะกรรมการนโยบายการเงิน(กนง.) ในวันที่ 24 ส.ค.เป็นหลัก โดยเครือธนาคารกสิกรไทย คาดว่า กนง.น่าจะปรับอัตราดอกเบี้ยนโยบายขึ้นอีก 0.25% จาก 3.25% มาที่ 3.50%